Pta-vrou vas oor Gumtree-advertensieArgieffoto van weggooibabadoeke ter illustrasie Roxanne van Wyk (23) het Vrydag in die Pretoriase landdroshof verskyn op aanklag van bedrog. Kapt. Augustina Selepe het gesê Van Wyk het glo ŉ vrou bedrieg ná ŉ advertensie op Gumtree. “Die slagoffer beweer sy het ŉ advertensie op Gumtree gesien oor ŉ geleentheid om babadoeke van ŉ maatskappy genaamd NKE Babies te koop,” het Selepe verduidelik. “Sy het glo ŉ bedrag van R32 735 in die beskuldigde se rekening gedeponeer.” Die klaagster het navraag gedoen oor haar bestelling, maar sy het geen antwoord gekry nie. Die vrou het uiteindelik die saak by die polisie aangemeld en die verdagte is ná inligting opgevolg is, in Montana in Pretoria in hegtenis geneem. Selepe het gesê die saak is vir sewe dae uitgestel weens verskeie ander sake waar Van Wyk ook betrokke is. “Mense moet bedag wees op kriminele aktiwiteit waar misdadigers van klein aanlynadvertensies gebruik maak om gebruikers te bedrieg,” het sy bygevoeg. “In hierdie geval kon ons die verdagte gelukkig opspoor. In ander gevalle is dit baie moeilik om verdagtes te vind, aangesien ander webwerwe nie die identifikasiebesonderhede van sy gebruikers verifieer nie.”